- ማቶሴ እንጂለ
- <
- 1
- >

ማቶስ ከተቦሃ
ቀርችኔ መሲህ ኢስ እንጂለ
ኣጉስ
ማቶሴ እንጂሉ ኢስ አሜት ተብሳሃ ሄጭ ኩለሞ ጡምሳንቹ እሁስለከ መገኑ ኑባቾ ጉዲን መኒሃስ ኣሴ ተብሴ ላገተ ዊንሼእንኩ እሲን እሁስ ኩለኖ ተሽት ላገተ አፎእሃን። ኩ ተሽት ላገት ኢስ በለሰ እለም ነጴ ጠለዕል አይሁዲሃ እሁዕነ ጉዕማንከ ኣዱንያ አል መኒሃት።
ማቶሴ እንጂሉ ጡመገ አገዕሪን ተቃጠቦሃ መጻፈ፤ ኢስ እለሞሀኒች ኬሽ ጠመቀሙስለከ ፌተነስተኔሃ ጠወዕዮች ኤተሮን ገሊላን አዕዮ አዋጁስ ተማርሱስለከ ጥዘናመተ ፈይስ ክድመተ ሆንጠህሰኖ። ህከኒች ኤተሮን ኢስ ገሊላች ዬሩሳሌመ ኦሮዕዮገለከ ከን ኣዱንያ አሌን ሄዕዮ ዘማን ጎፍሜ ሳምንታን እኮ ጠወ ኩለኖ። ኩ ጠዉንኩ ሰቀለሙስ ሬሁስለከ ሬሆች ኬኡስ ጉዕመንከ ጠወአኖ።
ኩ እንጂሉ ኢሰ መገን ሕገ ፈሰሪሃ ሹምነቱ ዮሲሃለከ መገን ዎምነትተኔሃ ተማርሰኖ ሎረ አስተማርቹ እሁስ እኮገ አዕይ ሆንጠህሰኖ ትምርቲችስ በተአኖስ አዱ ጠረኘ ሃሌን ኦንቱ ቤቹ ቤሀሞእሃን፦
1. መገን ዎምነቱ ወረሰ መን ሀል መብቲተ ግዳጅለከ መጨረሽ ወጢ ደግሲሰኖ ቆተ አል ትምርተ (ፎሎ. 5-7)
2. ቶነ ለሙንኩ አሳበት እንጂለ ዱዱብስቶተ ሶሃንቶ ወክት ኣሰሞሰ አዎኑ ሀስሰኖሰ ጠወ (ፎሎ. 10)
3. መገን ዎምነትተኔሃ ሆንጠኮ አደደ ምሳልተ (ፎሎ. 13)
4. ኢሰ አዎንተኔሃ ለሊሰኖ ትምርተ (ፎሎ. 18)
5. ከን ዘማን ጎፍሞንለከ መገን ዎምነቱ አሜቱስ ኩለኖ ትምርተ (ፎሎ. 24-25)
መጻፉስ አፎሃ
መሲህ ኢስ እለንሽስ ደቡተለከ እለሙስ (1፥1—2፥23)
ጠመቃንቾ ያህይ ክድመተ (3፥1-12)
ኢስ ጠመቀሙስለከ ፌተነሙስ (3፥13—4፥11)
ኢስ ዊመ ሆጉስ ገሊላን ጀመሩስ (4፥12—18፥35)
ገሊላች ዬሩሳሌመ (19፥1—20፥34)
መጨረሽ ሳምንተ ዬሩሳሌማንለከ አዝጋጌንከስ (21፥1—27፥66)
ቀርቹኔ ኬኡስለከ ልግብ ወክት ለሉስ (28፥1-20)
1
ኢስ እለሞ አበናኖተኔሃ
(ሉቃ. 3፥23-38)
1 መሲህ ኢስ ደዉዴለከ እብራሂም ደቦች ከለቀሙስ ህት ከተበሞኡ። መዝ. 132፥11፤ ኢሳ. 11፥1።
2 እብራሂም ኢሳቀ እሎ፤ ኢሳቅ ያቁበ እሎ፤ ያቁብ ይሁደለከ አመስ ኦሱተ እሎ፤ 3 ይሁድ ትማሬች ፋሬሰለከ ዛረ እሎ፤ ፋሬስ ሄስሮነ እሎ፤ ሄስሮንን አራሜ እሎ፤ 4 አራም አምናደበ እሎ፤ አምናደብ ነኣሶነ እሎ፤ ነኣሶንን ሱልማነ እሎ፤ 5 ሰልሞን ራኣቤች ቦኤዘ እሎ፤ ቦኤዝ ሩቴች ኢዮቤደ እሎ፤ ኢዮቤድን እሴዬ እሎ፤ 6 እሴይን ዎመ ደዉዴ እሎ፤ ደዉድን ኦርዮ ጫች ሱላይማነ እሎ፤ 7 ሱላይማንን ሮብኣመ እሎ፤ ሮብኣምን አብየ እሎ፤ አብየን አሳፈ እሎ፤ 8 አሳፍን ኢዮሳፌጠ እሎ፤ ኢዮሳፌጥን ኢዮራመ እሎ፤ ኢዮራምን ኦዝየ እሎ፤ 9 ኦዝየን ኢዮኣታመ እሎ፤ ኢዮኣታምን አካዘ እሎ፤ አካዝን ሕዝቅያሰ እሎ፤ 10 ሕዝቅያስን ምናሴ እሎ፤ ምናስን አሞጼ እሎ፤ አሞጽን ኢዮስያሰ እሎ፤ 11 ኢዮስያስ እስራኤል ኡመቱ ባብሎነ አገንት መርቶ ወክት እኮንያኔለከ አመስ ኦሱተ እሎ። 2 ነገ. 24፥14-15፤ 2 ዱዱ. 36፥10፤ ኤር. 27፥20።
12 ባብሎናን አገንት መርቶች ኤተሮን እኮንያን ሰላቴለ እሎ፤ ሰላቴልን ዘሩባቤሌ እሎ፤ 13 ዘሩባቤልን አብዮደ እሎ፤ አብዮድን ኤልያቄመ እሎ፤ ኤልያቄምን ኣዞረ እሎ፤ 14 ኣዞርን ሳዶቀ እሎ፤ ሳዶቅን አኪመ እሎ፤ አኪምን ኤልዮደ እሎ፤ 15 ኤልዮድን አልዓዛረ እሎ፤ አልዓዛርን ማታነ እሎ፤ ማታንን ያቁበ እሎ፤ 16 ያቁብን ዩሱፈ እሎ፤ ዩሱፍን «መሲህ»*መሲህ፦ ዩ ቡረሞሃ ዩሃን። ዬኖ ኢሰ እልቶ መርየመ ምኒ አነ እኮ።
17 ህካን እኮቤቺሃ እብራሂሚች ደዉዴ ኢለ ቶነ ሾሎ እለንሸ፤ ህትን ደዉዴች ባብሎን አግተእ መርቶኢሃ ኢለ ቶነ ሾሎ እለንሸ እኮ፤ ህትን ባብሎን አግቶች መሲህ ኢለ ቶነ ሾሎ እለንሸ።
መሲህ ኢስ እለሞገ
(ሉቃ. 2፥1-7)
18 መሲህ ኢስ እለንሹ ህትጎታን፤ አመስ መርየመ ዩሱፍሃ ኣሰንት ዮሃኔን ደቀንቱዕናን ጠሊለ አያን ወልቃን ላፈተ እካን መኑ ጉዕሙንኩ ደጎ። ሉቃ. 1፥27። 19 ጠዕሜ ዩሱፍ ፈየ መንቹ እኮቤቺሃ መናን ፍሹዕነ ጠወስ አጉሮተ ሰውዬእ። 20 ህካን ሰውየንን ቀርች መላይኬቹ ሀቄን ለልስ «ዩሱፋ ደዉዴ ቤቶ! ኣሴመሄ መርየመ ላፈተ እኮኢሁ ጠሊለ አያኒን እኮቤቺሃ እሴተ ኣእቶተ ዋጅቶት። 21 እሴን ለቤ ጩል እልታአ፤ እስን ኡመትስ ጩቢችሰ ጡምሰኖቤቺሃ ሱዕመስ ‹ኢሰ› ይታንት» ዬስ። ሉቃ. 1፥31።
22 ሁኩን ጉዕሙንኩ እኮሁ ቀርቹ ነብዬቾን 23 «ሀፍቱት ላፈተ እክ ለበ ጩል እልታአ፤ ህትን ሱዕመስ ‹አማኑኤለ› ይት ገእታአ» አማኑኤለ ዩ «መገኑ ኒንት» ዩሃን። ኢሳ. 7፥14።
24 ህካን እኮቤቺሃ ዩሱፍ ግሰኛች በቅዬ ወክት ቀርች መላይኬቹ አዘዦገን መርየመ ኣኤሴ። 25 ጠዉ እኮጎሬ መርየመ ዎኔሴ ጩል እልቶተ ኢለ እሴን ደቀሞበአ †ደቀሞበአ፦ ዩ ምኒ አኒገለከ ምኒ መንቾገ እክ ኦሰኦበአ ዩሃን። እቅ፤ ዩሱፍን እለሞ ጩል «ኢሰ» ይ ሱዕመ ፉሼስ። ሉቃ. 2፥21።

- ማቶሴ እንጂለ
- <
- 1
- >

1:1 መዝ. 132፥11፤ ኢሳ. 11፥1።

1:11 2 ነገ. 24፥14-15፤ 2 ዱዱ. 36፥10፤ ኤር. 27፥20።

*1:16 መሲህ፦ ዩ ቡረሞሃ ዩሃን።

1:18 ሉቃ. 1፥27።

1:21 ሉቃ. 1፥31።

1:23 ኢሳ. 7፥14።

†1:25 ደቀሞበአ፦ ዩ ምኒ አኒገለከ ምኒ መንቾገ እክ ኦሰኦበአ ዩሃን።

1:25 ሉቃ. 2፥21።

© 2025 TWFTW