- ኤፌሶን
- <
- 1
- >

ጳዉሎስ ኤፌሶን መኒሃ
ከተቦ ሶህኑተ
ኣጉስ
ጳዉሎስ ኤፌሶን መኒሃ ከተቦ ሶህኑተ ጉዕሚችን ሄጭ ለለኖሁ «መገኑ ያጆሁ እሆተ ሰማንለከ ኡለን ዮ ከልቁ ጉዕሙንኩ ጭምይ ሜጥቾ መሲህ ኢስ ዳኝነት ኣዜን እሀኖ ወክቱ ኢሌእቺት» (1፥10) የኖ ሰውት አሌኒት። ዎሉንገ መሲህ ኢስን ሜጡበ እሁ መጠሮ መኑ ጉዕሙንኩ ሜጡበ እኮተ ይት ከ አበ ያደተ ሆጎ አሌን ሆስሶተ መገን ኡመት ቃግሰኖሃን።
ኤፌሶን ዎዕኔ ሶህኑተ ከተቦሁ ሜጦመተኔሃ ዎኔስ ኣጉ አልባሽተኔሃት፤ አኑ መገኑ ኡመትስ ሀት መጠሮጎሬ፥ ቤትንከስ መሲህ ኢሲን ጩብሀሰ ፈቁን ዩ ደእት ሀት ነጠ እሁሰለከ መገን ሎረ ተብሴ ላገት ጠሊለ አያኒን ሀት አጥራመቱስ ኩለኖ፤ ለንክ ክፍላን ህትን ከተቦሲሁ አነበባእሩ ሜጡበ ሄእንከሰ መሲህ ኢሲን ዮሰ ሜጡ እሁ ሀንቅ እሆተ ሀት ሄኡ ሀስሰኖሰ ጎሬ ኩለኖ።
መኑ መሲህ ኢሲን ዮሰ ሜጡ እሁ ሀት ሄአኖሰ ጎሬ ዎሎ አደደ ምሳልት ዮ ጠዊን ኩለኖ፤ መገን አመዕናኖ ዱእ ምኒ ጅስመ እከን መሲህ ኢስ ጅስሚሃ ቡዕለሃን፤ አመዕናኖ ዱእ ምኑ ግንበ እሀን መሲህ ኢስ ሙረበስየ ክኑ፤ አመዕናኖ ዱእ ምኑ ምኒ አመገ እሀን መሲህ ኢስ ምኒ አንጋት፤ ከተቦሲሁ መሲህ ኢስ አዲን ለሌ መገን ኣስቱተ አበ ገለትጨን ጠወአኖ ወክት ጠወአኖሁ አበ ጥዕላሻ እኮ ጠዊንት፤ ጉዕሙ ጠዉንኩ ለለኖሁ መሲህ ኢስ ኢታን፥ ገዉስ ህግሽ ኣሲን፥ ፈቁን ዪኒ፥ ኣስቶንለከ ወገሬት አዲኒት።
መጻፉስ አፎሃ
ኣጉስ (1፥1-2)
መሲህ ኢሰለከ አመዕናኑተ (1፥3—3፥21)
መሲህ ኢሲን ሃዕሮ ሄኡ (4፥1—6፥20)
መጨረሸስ (6፥21-24)
1
1 መገን ሰውቲን መሲህ ኢስ አሳቤቹ እኮ ጳዉሎሴችለከ መሲህ ኢሲን አመዕነንቶሀኑኡተ፥ ሶቀ. 18፥19-21።
ኤፌሶናን ሄኣ ጠሊላኖ አመዕናኖተ፥
2 አናኔ መገኒችለከ ቀርቾሃ መሲህ ኢሲች ኣስቱትለከ ወገሬቱሁ ክዕኔሃ እሁን።
መሲሂን ደገንታ በረከተ
3 ሰሜ ቤቾን ጠሊለ አያኒን ደገንታ በረካን ጉዕሚንን መሲህ አዲን ማሰዕዮኔ ቀርችኔ መሲህ ኢሲን አኑኔ መገኑ ማሰአሙን። 4 ጠሊላኑተለከ ኩሌኖርቹ ዮበእረ እንክ ብሬስ ደገሞተ ኣዱንያት ከለቀንቱዕነ ሄጭ መሲሂን መጠሮኔ።
5 መገኑ ሀሰኖ ሃሊን መሲህ ኢስ መሳን እለስ እንኮተ ሄጭ ኢታንከስ መጠሮኔ። 6 መገኑ ህካንን አዕዮሁ ኢተሞ ቤትስ መሳን ኔሳሃ ነጣን ኣሴኔ ኬዕምኝ ኣስቶተ እሱ ገለትጭኖታት። 7 መገን ኣስቶ ዊምማች ኬሽ ቤትስ ቄጊን ዎዝኑተ ደእን ጩብሃኔ ማርቱተ ደዕኖም። ቆላ. 1፥14። 8 ኣስቱስ በትሾኔ። ሀይማንለከ ኤንኬዕኒን 9 መገኑ ጎደበ ላፍማንከስ መሲህ መሳን ሄጭ ያጆገ ምስጥር ደንጋምገ አዕዮኔ። 10 ወክቱስ ኢለኖ ወክት መገኑ ሆጎን ሆስሰኖ ኩ ያደስ ሰማንለከ ኡላን ዮ ክልቀቱ ጉዕሙንኩ ሜጡበ መቶ መሲህ ሹምነት ኣዜን እካጋት።
11 ጉዕመ ጠወንከ ገይስ ሰውቲን አአኖ መገኑ ሄጭ ያጆ ሃሊን መሲህ መሳን እስ ወገነ እንኮተ መጠሮኔ። 12 ሁኩንን እኮሁ መሲህ ተብሳሃ አኢን ዎኔሃ እንኮምሩ መገን ኬዕምኝ ገለቲን ለሊንሶታት።
13 አዕኑ ህትን ሀንቅ ላገተ ኩንን ጡምቴንተ እንጂለ ሞጮጭቴንተ ወክት መሲሂን በርገንቴንታአ፤ አመዕንቴን እስን እህን ተብሳሃ እክ ኣሰሞ ጠሊለ አያን ማተቢን ዎቀረንቴንታአ። 14 ሁኩ ጠሊሉ አያኑ መገኑ ገይስረ እኮረ ጉዕመንከ ዎዞተ ኢለ ርስቲሀኔ ሩብት እሀኖሃ ቀብደ፤ ሁኩንን ክዕምኚሀስ ገለትሃን።
ጳዉሎስ ኤፌሶን መኒሃ ዱአ አዕዮገ
15 ህካን እኮቤቺሃ ቀርቾ ኢሳን ዮህዕኔ አመዕነትለከ አመዕናኖተ ጉዕሚንከ ዮህዕኔ ኢተተ ሞጮጬም ወክቲች ኬሽ 16 ክዕኔተ ዱኢን ቃገን ክዕኔ መሳን መገኒሃ ገለት ሆንጠህሱኤ አጉራምበአ። 17 ኬዕምኙ ሀስሰኖስ ቀርችሃኔ መሲህ ኢስ አነ መገኑ በትሴን ደጎኖተ ሀይመ አያነ ኣሶህዕኔተለከ ገውስ ለሊሶህዕኔተ ዱአ አኣም። 18 ሀትኔ ተብሴሃ ገአንቴንታጎሬ ጠሊላኑት ረገኣ ኬዕምኝ ርስቱ ሄንከ ልግብየ ጎሬ ደጎኖተ ቀልብክዕኔ እልት ፈንተኦተ ዱአ አኣም። 19 ዎለአንትበ ሎረ ዎልቀስ ኔሳሃ አመዕንናምሀኑኡተ ሄንከ ሎረሃ ጎሬ ደጎኖተ ዱአ አኣም፤ 20 ህከ ሎረ ዎልቀስ ሆጎን ለሊሾሁ ሬሆች ኬሽ ሰማን መኬንከስ አፉሼ መሲህ አዲንት። መዝ. 110፥1። 21 አኑ መገኑ መሲህ ሰማን መኬንከስ አፉሼኢሁ ጉዕመ ዳኝነቲችለከ ዎልቃች ቀርቻኖች ሎረ ህትን ከን ኣዱንያ አሌን ጠለዕል እሁዕነ አሜተኖ ኣዱንያ አሌን ሱዕሚች ጉዕሚችን ሎረ እኮ ኬዕምኝ ሱዕመ ኣሲንት። 22 ጉዕመ ጠወንከ ዳኝነትስ ኣዜን አዕይ ጠገመኖገ አዕዮስ፤ መገን አመዕናኖ ዱእ ምኒ ጉዕመርቾንን ቡዕለ አዕዮስ። መዝ. 8፥6። 23 መገን አመዕናኖ ዱእ ምኑ መሲህሃ ጅስመሃን፤ መገን አመዕናኖ ዱእ ምኑ ጉዕመ ጠዋን ዊመ አአኖሴ እሲን ዊመ እኮእተ። ቆላ. 1፥18።

- ኤፌሶን
- <
- 1
- >

1:1 ሶቀ. 18፥19-21።

1:7 ቆላ. 1፥14።

1:20 መዝ. 110፥1።

1:22 መዝ. 8፥6።

1:23 ቆላ. 1፥18።

© 2025 TWFTW